39. schôdza NR SR - 10.deň - A. dopoludnia
Dátum: 2025-09-24
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

... reálne výsledky. Vidíme akým spôsobom ekonomika stagnuje, 0,4-percentný rast HDP je niečo katastrofálne. Obzvlášť, keď sa pozrieme na okolité krajiny. Absolútne ste sa z tohto nepoučili a v treťom konsolidačnom balíku idete úplne rovnakou filozofiou. Viackrát nariekate aj v televíznych diskusiách, že nech vám niekto povie aké opatrenia, kde zobrať peniaze? Pán minister, tu na ulici nestretnete človeka, ktorý by už vám nenavrhol nejaké opatrenia. Či sú to odborári Konfederácia odborových zväzov alebo zamestnávatelia Republiková únia Slovenska. Prvýkrát v histórii sa spojili, aby vám predstavili návrh opatrení, ktorými nebudete musieť ožobračovať ľudí a získate peniaze, ktoré potrebujete. Ale nie. Pán Šutaj Eštok dokonca možno jediné dve myšlienky správne, ktoré vyslovil toto volebné obdobie, daň z vojny, zdanenie politických strán. Nič, ani jedno, ani druhé. Ale nevadí. Aj naše Hnutie Slovensko vám pripravilo pár návrhov akým spôsobom získať financie, ale nie na úkor ožobračovania ľudí, ale na úkor tých, ktorí si to dovoliť môžu. Tým prvým je samozrejme daň z vojny. Jednoducho je nemysliteľné, aby sa v sektore zbrojárstva miešal obrat okolo možno troch miliárd eur a vy máte z toho odrobinky. Pán Jakab vám včera predložil pozmeňujúci návrh, ktorým získate alebo ktorým môžte získať takmer štyristo až šesťsto miliónov eur - zdaniť nadzisky zbrojárskych firiem. V období 2020 až 2023 sme to spravili pri Slovnafte, kedy skrátka v dôsledku zmien ceny ruskej ropy jednoducho Slovnaft vytváral zisky o ktorých sa, o ktoré sa žiadnym spôsobom nepričinil. Tristo miliónov ročne sme z toho získavali. To isté môžte spraviť teraz vy pri zbrojárskych podnikoch, ale nie. Neviem, či je to natruc pánovi Šutajovi Eštokovi alebo len chránite biznisy rodiny Strnadovcov. Ďalšia oblasť hazard. V hazarde je ročne cez tristo miliónov eur, ktoré získavajú hazardné spoločnosti. Vy z toho beriete odrobinky. Znova navrhujeme zdanenie hazardu po vzore Rakúska a Poľska, kde sa im sadzby zdvihnú z 27 % a 3 % na 40 a 10 %, 40 pre štátny rozpočet, 10 pre samosprávu. Som veľmi zvedavý ako sa k tomu postavíte. Zdanenie politických strán alebo politikov. No videli sme akým spôsobom ste sa rozhodli zdaňovať politikov, členov vlády a prezidenta. Na prvýkrát tak, že im platy mali ešte stúpnuť. Až po verejnom tlaku ste niečo predstavili, aj to sú len odrobinky. Zo šesťtisícového platu majú prísť poslanci o dvestodvadsať eur. No neuveriteľné. Aj tam vám navrhujeme zdaniť paušálne náhrady, nech sa zarátajú do dane z príjmu, nech sa z toho platia zdravotné a sociálne odvody. Ukážte trochu solidarity. Včera sa tu viacerí rečníci pýtali kde, kde miznú peniaze, ktoré ste vyzbierali v rámci druhej konsolidácie. Tak miznú napríklad v záchrankovom tendri. Nebyť odhodlania Hnutia Slovensko a dvojtýždňových protestov, tak dnes majú šuflikanti z Hlasu cez schránkovú firmu u seba tristopäťdesiat miliónov eur. Sám pán Danko povedal, že v záchrankovom tendri je vata osemsto miliónov eur. Ďalších dvanásť miliónov máte ukrytých v hasičských autách, tak isto cez sprostredkovateľa schránkovú firmu. Predražené nákupy policajných košieľ z kávových zŕn. Spomínal som aj zbytočné lietadlá biznis jety za päťdesiat, respektíve sto miliónov eur. A ministerstvo kultúry a ministerstvo obrany to je kapitola sama o sebe. Obzvlášť ministerstvo obrany, ktoré každý druhý nákup vedie v utajovanom režime. Nezdanená ruská ropa v Slovnafte. Tam viete získať, ako som spomínal, tristo miliónov eur. Zrušením zbytočného ministerstva športu ďalších dvesto miliónov eur. Príspevky pre politické strany - skrátenie. O tom tu rozprávať neviem ako dlho ani zmienka, ani zmienka. Skrz tieto opatrenia, ktorých veľkú časť sme vám pripravili aj my do druhého čítania cez pozmeňujúce návrhy viete ušetriť toľko peňazí, že nemusíte rušiť žiadne sviatky a nemusíte ani uvažovať nad tým, že zavediete, že február bude mať 31 dní. Nebude treba. Budete mať dosť peňazí. No a pozrime sa ešte na to aké sú vaše opatrenia. Tak vyššia daň z poistenia, čiže trestáte zodpovedných. Tí, ktorí sa nespoliehajú na vás, že štát sa o všetko postará, ale naozaj si chránia svoj majetok, že si ho poistia, tak tí si za to priplatia. Akože naozaj je zmyslom, aby sa všetci ľudia zrazu začali spoliehať na štát? Teraz, keď ideme od desiatich k piatim? Práve naopak, aby ste tých ľudí motivovali, aby sa na vás nespoliehali, lebo na vás sa nedá spoľahnúť, tak nie. Vy idete presne opačným smerom. Zodpovední nech si za poistky priplatia. Zavedenie poplatku za ťažbu štrku, piesku a kamenia. Neviem či to majú byť nejaké otvorené dvierka pre dodatky pri stavbe diaľnic a ciest? Jednoducho vás mrzí, že sa tu za nejakých podmienok vysúťažilo a stavia? Tým dávate bianko šek, aby vám aj z tohto dôvodu stavebné spoločnosti povedali, smola, vysúťažili sme za takú sumu, ale platíme teraz za ťažbu štrku, zdražel nám ten primárny materiál alebo ako to nazývate, tak musíme dávať dodatky. Lebo tak mi to príde, tak mi to príde. Alebo dosahujú astronomické zisky tieto spoločnosti? Veľmi silne pochybujem, že títo ťažiari dosahujú alebo majú také odmeny ako poslanci alebo sudcovia, ktorým ste včera prihodili jubilejné odmeny. Určite nie. Vyššia DPH na vybrané potraviny z 19 na 23 %. Ja sa pýtam, to tu už máme také lacné potraviny? Nemám ten pocit. Máme znova najvyššiu potravinovú infláciu v regióne. Áno, nie takú ako v období kríz, ale stále v porovnaní s ostatnými krajinami najvyššiu úroveň. Ešte aj Slovenská potravinárska komora sa myslím, vyjadrila, že to nebudú len čipsy a čokolády čo zdražie, ale aj rôzne príkrmy pre malé deti alebo alergikov. Takže to je ďalšie porušenie vášho sľubu. Lacné potraviny, vraj sme chceli lacné potraviny. Tak to je vaša odpoveď na lacné potraviny z 19 na 23 %. Výborne. Kolegyňa predo mnou spomínala, že komu tou konsolidáciou vlastne chcete pomôcť, že nepomáhate ani svojim vlastným. A je to tak. Zmrazenie 13. dôchodkov. Ďalšie porušenie jedného z vašich kľúčových predvolebných sľubov, zmrazenie 13. dôchodkov. Váš štátny tajomník pán Šalitroš sa vyjadril, že za Matoviča si dôchodcovia dopriali viac z dvanástich dôchodkov ako dnes z vašich trinástich. Takto to narábate s financiami. A to ešte nevravím akým spôsobom vás zachránila Európska komisia, ktorá vám na energopomoc umožnila alebo umožní použiť nevyčerpané eurofondy. Tá konsolidácia by nebola 2,7 miliardy ako je teraz. Bola by možno 3,1 miliardy, možno by sa nerušili dva tri sviatky, ale štyri sviatky. Daň z potravín by nešla z 19 na 23, ale na 25 alebo by o percento zdvihli DPH-čku znova. Len vďaka Európskej komisii tuto môžu konsolidovať "len" 2,7 miliardy namiesto 3,1. A namiesto toho, aby to využili nejako rozumne, tak nie, rozhodia to plošne. Ďalšia ich mantra adresná pomoc, adresná, adresná, adresná. Od roku 2022 sme počúvali o adresnej pomoci. Som myslel, že to už majú nachystané, keď prídu do vlády. Dva roky sa obzerajú doprava, doľava a nakoniec prídu s tým, že to dostane 90 % ľudí, fantázia, fantázia. Ale čo sa môžme čudovať, keď pre nich je adresnosť pomáhať odsúdencom, zdvíhať im odmeny vo väzení alebo sudcom im dávať jubilejné ďalšie platy, alebo poslancom spraviť, nachystať konsolidáciu tak, že im platy ešte porastú. No a oháňate sa tu šetrením na strane štátu, šetrením na strane štátu. Po ministerstvách si posúvajú tabuľky a vypĺňajú koľko zamestnancov prepustia z akých odborov a podobne, o koľko im nížia odmeny popri už zmrazených platoch. Tak ja si kladiem otázku, z akých, z akých požiadaviek ministerstiev vychádzajú? Z takých, ktoré ministerstvá predstavili niekedy na jar, že keď má ministerstvo rozpočet na rok 50 miliónov a teraz si požiadali 51? Tak z tých 51 miliónov povedia, tak vám to trošku sekneme a dostanete 40 a pol, že v konečnom aj tak budú v pluse? Lebo tak mi to príde. Alebo že si, to je jednak výborný príklad aj napríklad na takom menšom úrade, Úrade na ochranu osobných údajov. Tak tí majú 46 zamestnancov, aby sa to jednoduchšie pochopilo. Zo 46 zamestnancov tabuľkových 8 prepustia, napriek tomu žiadajú o navýšenie o dvadsať ľudí a navýšenie rozpočtu o dva milióny. No myslíte, že keď im tú požiadavku skrešú na polovicu, že im dajú len desať ľudí alebo milión, že to bude nejaké šetrenie? No nebude to šetrenie. Bude to šetrenie na papieri voči tomu čo si oni niekedy v jari zapýtali a to čo na konci roka dostanú. Ale keď si pozrieme rok predošlý a budúci, stále budú v pluse. Tak ja sa veľmi obávam, že to vaše šetrenie je presne takýmto spôsobom. Jednoducho fiktívne ušetrené peniaze, ktoré bez tak nikdy nemali odísť. Ďakujem veľmi pekne.